Klas van 2001: Ben Schoeman steeds trots SA | Sarie
Klas van 2001: Ben Schoeman steeds trots SA
Destyds het hy groentjiekonserte by die Afrikaanse Hoër Seunskool in Pretoria begelei. Vandag kry hy staande applous in die Carnegie Hall in New York. Vir Ben was daar nooit 'n plan B nie. Vandat hy kan onthou, wou hy 'n pianis word.
Seunskole is dikwels behep met sport en daar is nie altyd 'n plekkie in die son vir seuns met 'n liefde vir musiek, drama en die visuele kunste nie, maar Ben is vol lof vir Affies. "Die seuns was meestal twee keer my grootte en daar was omtrent twintig rugbyspanne per jaargroep, maar dit was 'n skool waar jy regtig jou individualiteit kon uitleef." Dit was nietemin steeds angswekkend om in die saal voor 'n klomp seuns klavier te speel. "Beslis 'n goeie vuurdoop!"
Ben dink met 'n groot glimlag terug aan sy skooldae. "Daar was 'n liederlike ou vleuelklavier in die saal; dit was nie eens goed genoeg vir Chopsticks nie." In 'n stadium is 'n ou snoepie omskep in 'n oefenkamer waar die musiekkinders 'n heenkome kon vind. "Ek het dikwels daar weggekruip en waarskynlik Franz Schubert gesit en speel wanneer die res van die skool gees vang!"